Vladimir Rebikov

Vladimir Ivanovitš Rebikov (, 31. toukokuuta 1866 – 1. lokakuuta 1920) oli myöhäisromanttinen venäläinen säveltäjä ja pianisti.

Rebikov syntyi Krasnojarskissa Siperiassa ja aloitti musiikinopintonsa äitinsä johdolla. Hän valmistui Moskovan yliopiston filologisesta tiedekunnasta. Musikaalista koulutusta hän sai Moskovan konservatoriossa ja sen jälkeen Berliinissä ja Wienissä. Säveltäjä asettui Jaltaan vuonna 1909.

Rebikovin varhaisessa tuotannossa on vaikutteita Pjotr Tšaikovskin työstä. Hän sävelsi mm. pianokappaleita, lauluja ja huomattavan määrän lapsille suunnattua musiikkia. Näyttämömusiikin alalla hänen merkittävimpiä teoksiaan oli ooppera Jolka (1903). Kuollessaan Jaltassa 54-vuotiaana Rebikov oli kuitenkin lähes unohdettu hahmo; hän uskoi Claude Debussyn, Aleksandr Skrjabinin ja Igor Stravinskin kaltaisten säveltäjien tulleen kuuluisiksi käyttämällä hyväkseen hänen ideoitaan.

Venäläiset säveltäjät
Vuonna 1866 syntyneet
Vuonna 1920 kuolleet